Arkitektja e famshme britanike me origjinë irakiane, Zaha Hadid, u nda nga jeta papritur të enjten, në moshën 66 vjeçare, nga një infarkt zemre në një spital në Miami në SHBA, njoftuan mediat. Me idetë e saj ajo ka mahnitur botën duke sjellë disa ndërtesa unike. Disa prej projekteve të Hadid janë realizuar dhe kanë hyrë tashmë në funksion, ndërsa disa të tjera janë në ndërtim e sipër. Stili i Zaha Hadid është vlerësuar shumë nga bota e arkitekturës, madje është konsideruar si unik. Në vitin 2004, ajo u bë e para femër që fitoi "Pritzker Architecture Prize", që cilësohet si "Nobeli" i arkitekturës. Dhimbjes së mbarë komunitetit botëror për ikjen papritur të Zaha Hadid, i është bashkuar edhe kryeministri shqiptar Edi Rama "U shua papritur Mbretëresha e Harqeve, ylli i arkitekturës ultramoderne, Zaha Hadid, e cila godinat i bëri xhevahire në trupin e qyteteve të botës. Lamtumirë Madhëri!", shkruan zoti Rama në "Fejsbuk". Shfletoni galerinë për të parë disa nga punimet e saj më të mira.